“Kɔ́bɔ́gɔ ai Ísraɛ̂l, kada nyé nâ: ngə́ ḿbubúm mīníngá ó və́ byé mān fám, wâyi bəgə éboe á táŋ məlú zamgbál, anə́ éyɔŋ a yén ngɔn. 3Ámōs mwomo, bə́ kə̄lé mɔ́n; 4a yi sob éboě yā məkǐ móé á táŋ məlú mə̄wóm mə́lɛ́ ai mə́lɛ́, təge namba é dzóm ésə é nə́ ḿfūfúb, təge kig nyî á ndá Zambá a kələ kwí anə́ ábǒg éfúbū díé lákə tóban. 5Ngə́ ā byé mān mīníngá a yi bəgə éboe á táŋ sɔ̄ndɔ̄ ébɛ̄ anə́ éyɔŋ a yén ngɔn, abǒg te a dúgan lǒd mə̄lú mə̄wóm saman ai mə́saman[1] nə́ á man fúbū éboe yā məkǐ móé. 6Ábōg mə́lú ā man fúbū éboe dzíé mə́ tóban yǎ tɔ a və́ byé mān fám tɔ a və́ byé mān mīníngá, a yi kə́ və̄ fada mǎn étɔŋ kábad a tɔá ḿbū ḿbɔ̄g ású mə́túnuŋa mə́ olugú, ai obə̌ŋ ngə́ ódū ású mə́túnuŋa míńsə́m, á ḿbɛ̄ ébə̌m mə́tóbán. 7Fada a yi byá túnī á mís mə́ Ńtondôbə; abǒg te a yi kpě məkə̌ŋ mə́ éndə́gə́lə́ míńsə́m. Abǒg te miníngá ā yi mǎn fūb á éboě məkǐ dzíé. Éyə̄ hḿ é mvéndé yābəbə é mīníngá ā və́ byé mɔ́n, tɔ fám tɔ miníngá, é nə̄ nālá. 8Ngə́ ā bələ́ kig ngul yǎ ákǔs mān éyə́m, a yi nɔŋ ábə̌ŋ ábɛ̄ ngə́ ádū ábɛ̄, m̀bɔ́g ású mətúnuŋa mə́ ólugú, m̀bɔ́g ású mə́túnuŋa míńsə́m. Fada a yi kpě məkə̌ŋ mə́ éndə́gə́lə́ míńsə́m, abǒg te miníngá tě ā yi mǎn fūb.” [1] Ńsələná á nə vá ai Bibɛ́l Fada Lucien Anyá Noa nyé a bələ́ mə̄lú mə̄wóm zamgbál.